Ego Galterus Dei gratia Lingonensis Episcopus notum facio omnibus quod Vuillermus dominus Martmet pro sua et parentum suorum animarum remedio, in elemosinam dedit fratribus Domus Dei de Tilicastro plenarium usum in nemoribus, in pratis, in planis, in aquis, in pascuis in finagio quod uocatur Cepetum; quam siquidem donationem ut securius possideret Domus Dei predicta, usum qui dictus est, accensiauit sex denariis annuatim circa festum beati Joannis Baptiste, omni occasione grauandi et exactione exclusa, exsoluendis. Donum autem istud et elemosinam recepit loco mei in manu sua, Herueius Abbas Sancti Stephani Diuionensis et ea Constantium predicte Domus magistrum per lapidem unum inuestiuit: statutum etiam fuit quod si dissentio de redditione census fuerit, sine iudicio et teste credetur ueritati conuersi. Actum est hoc laude et assensu filiorum prefati Vuillermi, Odonis et Aymonis, omni etiam alia querela quam aduersus sepedictam domum Dei habebant sepulta et occlusa: quod ut staret firmius sigilli mei presentia et attestatione muniui: testes sunt Jocerannus, Rodulphus, Joannes Canonici, Garnerus capellanus Tilecastri, Vuido de Monte Regali, Humbertus de Porta, Vuido de Marineo milites, Petrus de Hescelo, Hugo de Dist, Freroth, Petrus Berioth.